**УГОВОР О ОСЛОБАЂАЊУ ОД ОБАВЕЗЕ ПЛАЋАЊА ШКОЛАРИНЕ**

Закључен у Београду дана \_\_\_\_\_\_\_\_\_\_\_\_\_\_\_\_\_. године између:

**Универзитета Метрополитан Београд**, ул. Тадеуша Кошћушка бр. 63, ПИБ: 106922471, Матични бр: 17799614, кога заступа председник Универзитета проф. др Драган Домазет (у даљем тексту: Универзитет),

и

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** из \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, ул. \_\_\_\_\_\_\_\_\_\_\_\_\_\_\_\_\_\_\_\_\_ бр \_\_\_\_\_\_\_\_, ЈМБГ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (у даљем тексту: Студент)

*Овај уговор се закључује у оквиру пилот програма развијеног у оквиру Ерасмус + пројекта „Introduction of part-time and short-cycle studies in Serbia”, чији су начин и режим студирања прилагођени потребама запослених студената и студената који нису у могућности да редовно студирају.*

**Уводне одредбе**

**Члан 1.**

Универзитет и Студент (у даљем тексту: уговорне стране) споразумно утврђују да је предмет овог Уговора могућност бесплатног студирања у складу са правилима Еразмус + програма.

Овим Уговором уговорне стране дефинишу услове студирања, као и међусобна права и обавезе, ради успешне реализације Уговора.

**Члан 2.**

Уговорне стране сагласно констатују да ће се Студент у школској 2017/18. години уписати на студијски програм ОАС Информациони системи на Факултету информационих технологија. Студијски програм ОАС Информациони системи носи 240 ЕСПБ.

Студијски програм ОАС Информациони системи за Студента потписника овог Угвовора траје 8 година, на тај начин што се рачуна да *једна* *академска* година траје *две шкослке* године.

Школарина за четворогодишње студије на студијском програму ОАС Информациони системи износи 8.000,00 ЕУР, тј. 2.000,00 ЕУР годишње, према важећем ценовнику Метрополитан универзитета у време уписа на студије.

Студент се ослобађа обавезе плаћања школарине из става 3. овог члана у случају да изврши све обавезе из члана 4. овог Уговора.

**Члан 3.**

Овај Уговор се закључује на одређено време почев од дана почетка школске 2017/2018. године, с роком важности до краја студија у трајању предвиђеном програмом студија, или до прекида школовања.

**Обавезе Студента**

**Члан 4**

Студент мора реализовати упис у прву годину студија на даљину (online студија) у школској 2017/18. години, и у тренутку уписа мора бити у радном односу.

Студент се обавезује:

* да у току једне школске године оствари обим од **најмање 30 ЕСПБ**;
* да у року од две школске године заврши једну академску школску годину (положи све испите који су предвиђени наставним планом и програмом);
* да учествује у анкетама и фокус групама које организује Универзитет;
* прихвати и поштује опште и појединачне акте Универзитета;
* поштује правила Еразмус + програма;
* достојно, у свако време и на сваком месту репрезентује Универзитет;
* сарађује са представницима Универзитета на остваривању овог Уговора;
* на крају студија попуни анкете и формуларе који су предвиђени Еразмус + правилима;
* у случају контроле од стране Еразмус + канцеларије, буде присутан на Универзитету и сарађује са представницима Еразмус + канцеларије;
* на захтев Универзитета достави потврду о запослењу;
* да редовно измирује дуговања у вези са услугама Универзитета из чл. 8. овог Уговора, у складу са процедурама Финансијске службе.

Студент се обавезује да заврши студије најкасније у року од 8 школских година, рачунајући од првог дана школске 2017/18. године. Студије се сматрају завршеним кад Студент положи све испите по наставном плану и програму студијског програма и успешно одбрани завршни рад.

**Неиспуњење обавеза од стране Студента**

**Члан 5.**

У случају неиспуњења једне или више обавеза из члана 4. овог Уговора од стране Студента, раскида се овај уговор, и Студент губи право наставка студирања без плаћања школарине.

Уколико Студент жели да настави Студије, то може учинити уз плаћање школарине, на начин и у роковима утврђеним правилима Универзитета.

Неиспуњење једне или више обавеза из члана 4. од стране Студента констатује Генерални секретар на крају школске године (30.09.), на основу извештаја Студентске и Финансијске службе.

Уколико Студент не заврши студије у року из става 3. члана 4, све трошкове које буде имао у вези са студирањем након наведеног рока, дужан је да сам сноси, а на начин и у роковима утврђеним правилима Универзитета.

**Испуњење обавеза Студента**

**Члан 6.**

У случају испуњења свих обавеза из члана 4. става 2. овог Уговора од стране Студента, Студент уписује следећу школску годину и Уговор остаје на снази.

**Обавезе Универзитета**

**Члан 7.**

Универзитет се обавезује да омогући Студенту оптималне услове студирања и обављања обавеза утврђених овим уговором, што подразумева:

* сноси, посредством Еразмус + канцеларије, трошкове школарине за све године студија на Универзитету у периоду важности овог Уговора;
* обезбеди комплетну литературу, тј, наставне материјале преко Система за е-учење за припрему испита;
* сарађује са Студентом на испуњењу овог уговора;

Школарина из тачке 1. става 1. тачка 1. овог члана укључује:

* организацију и реализацију наставе путем система за Е-учење;
* приступ МЕТРОПОЛИТАН Е-учење систему за праћење наставе, који је најсавременији систем Е-учења у Европи;
* литература у електронском облику;
* сви видови консултација са професорима, асистентима и сарадницима (онлине и уживо);
* менторски рад са професорима;
* присуство ваннаставним гостујућим предавањима од стране топ менаџера лидерских компанија у Србији и региону;
* 24 h на располагању најсавременије технички опремљене, климатизоване просторије са wireless (wi-fi) интернет конекцијом;
* лиценцирани Microsoft пакети;
* приступ стручним конференцијама и семинарима;
* приступ библиотеци;
* техничка подршка;
* студентске погодности;
* чланство у студенском парламенту;
* Алумни чланство – приступ стручним догађајима, попуст за упис на мастер студије и разне попусте за спортске објекте и др.

**Члан 8.**

Студент се обавезује да сам сноси трошкове услуга које пружа Универзитет, а које нису наведене у чл. 7, према важећем ценовнику Универзитета (пријава испита, трошкови завршног рада, издавања дипломе и потврда и друго).

**Раскид уговора**

**Члан 9.**

Уговорне стране могу споразумно раскинути овај Уговор и договорити услове раскида.

У случају једностраног раскида, отказни рок је 30 дана од дана писменог обавештавања о раскиду.

**Члан 10.**

У случају да Студент не испуњава своје обавезе у складу са овим уговором, Универзитет има право једностраног раскида овог Уговора, при чему се примењују одредбе члана 5. овог Уговора.

**Члан 11.**

Уговор се аутоматски раскида у случају да Студент:

* напусти студије;
* испише се са студијског програма који је наведен у члану 1. овог Уговора;
* не поштује опште и појединачне акте Универзитета;
* учини тежу дисциплинску повреду, а посебно у случају:
* намерног уништавања рачунарске опреме и средстава за рад;
* физичког напада на службене особе Универзитета, професоре или друге студенте;
* изношење неистина или клевета на рачун Универзитета.

У случају раскида Уговора у складу са ставом 1. овог члана, примењују се одредбе члана 5. овог Уговора и одредбе других општих аката Универзитета.

**Завршне одредбе**

**Члан 12.**

Све међусобне спорове који би могли настати у тумачењу овог Уговора или његове примене, уговорне стране ће првенствено покушати да реше споразумом и договором.

За спорове које уговорне стране не успеју решити споразумно, уговорне стране уговарају надлежност суда у Београду.

**Члан 13.**

Уговорне стране потврђују да су упознате са садржајем и значењем одредби овог Уговора, те да се одричу права на побијање уговора из разлога неразумевања истог.

**Члан 14.**

За све што није изричито предвиђено овим Уговором примењиваће се важеће одредбе Закона о облигационим односима Републике Србије и других применљивих Закона Републике Србије.

**Члан 15.**

Овај уговор састављен је у 3 (три) истоветна примерка, од којих 2 (два) за Универзитет и 1 (један) за Студента.

Метрополитан Универзитет Студент

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Проф. др Драган Домазет *име и презиме*